變禪者歸蔣山見佛果乞偈
作者：釋德洪
朝代：宋

paragraphs: 霸陵將軍萬人敵，射虎飲羽馬躃易。
下馬視之輙一笑，寧知虎爲草中石。
控弦復射又中的，砉然有聲箭不入。
將軍但知爲石耳，坐令疑虎心相失。
諸方今誰達此機，蔣山老勤默而識。
變公心挂蔣山雲，浩然欲歸約不得。
洞庭青草水粘天，高帆摩空一千尺。
仰看浪摧碧玉山，此時法界毛端集。